Guri Spilhaug

**Guri Spilhaug** (født 1954) er en norsk lege som har arbeidet med norsk rus- og avhengighetsmedisin.

Fra hun startet som lege ved Uteseksjonen Oslo i 1990 har Spilhaug hatt ulike roller i norsk rus- og avhengighetsbehandling. Hun har vært med på å bygge opp akutte tjenester til rusmiddelavhengige i spesialisthelsetjenesten og deltok i oppstarten av de første tilbudene om legemiddelassistert rehabilitering (LAR), der pasientene til å begynne med ble behandlet med metadon. Siden rusreformen i 2004 ga pasienter med ruslidelser tilgang til spesialisthelsetjenester, har hun arbeidet med å bygge opp rus- og avhengighetsmedisin som egen spesialitet for leger. Spesialiteten  ble endelig godkjent etter helsemyndighetenes regelverk i 2014. Prosessen er beskrevet i publikasjonen *Langsomt ble faget vårt eget*. Senere har hun bidratt med å utvikle den medisinskfaglige kompetansen i behandling av rusmiddelavhengige i Norge. Hun har hatt flere fagadministrative og fagpolitiske lederstillinger i offentlige og ideelle organer og organisasjoner før hun ble leder for Nasjonal kompetansetjeneste TSB fra 2019-2023.

Både som leder av Norsk forening for rus- og avhengighetsmedisin og som leder for Nasjonal kompetansetjeneste TSB, har Spilhaug arbeidet for at Tverrfaglig spesialisert behandling av rusavhengighet (TSB) skal bli et fullverdig helsefagområde som gjenfinnes på alle tjenestenivåer i alle landets helseforetak (akutt, poliklinisk/ambulant og døgnbehandling), på lik linje med somatikk og psykisk helsevern. I 2023 vant hun Rusfeltets hovedorganisasjons pris for godt rusfaglig arbeid.

Den 24. juni 2025 ble Spilhaug annonsert som leder av det statlig opprettede rusbehandlingsutvalget. Utvalget skal utrede fremtidens rus- og avhengighetsbehandling, med mål om å sikre kunnskapsbaserte og tilgjengelige tjenester.

## Bakgrunn

Etter avlagt lege-eksamen i 1980 arbeidet Spilhaug som allmennlege i Oslo. Den første erfaringen med å jobbe medisinsk med pasienter med rus- og avhengighetslidelser var som lege i en nyopprettet stilling ved Uteseksjonen i Oslo (1990). Siden overtok hun stillingen som overlege ved Akuttinstitusjonen Ullevål, forløperen til Rusakuttmottaket ved Oslo universitetssykehus.

Spilhaug var seksjonssjef i Kirkens Bymisjon, med ansvar for drift av organisasjonens daværende ti tiltak for rusmiddelavhengige. Hun var overlege i de første tilbudene om Legemiddelassistert rehabilitering i Norge (MARIO i 1999). Siden var hun med i arbeidet med å utarbeide en nasjonal faglig retningslinje for LAR-behandling som kom ut i 2010.

Spilhaug har vært ansatt i legeforeningen med ansvar for fagutvikling og kvalitetssikring. Da rusreformen ble vedtatt i 2004 og helsefagområdet tverrfaglig spesialisert rusbehandling opprettet, var hun sentral i  Den norske legeforeningen sitt arbeid med å kartlegge status for rusbehandlingen som et underkjent medisinsk fagområde («På helsa løs»). Siden var hun sentral i arbeidet med gjøre legestanden mer kompetent til å utrede og behandle rusmiddellidelse gjennom etableringen av en egen spesialitet for leger i rus- og avhengighetsmedisin. I 12 år (2009-2021) var hun leder av den fagmedisinske foreningen for rusmedisinere NFRAM.

Hun har vært nestleder i Kirkens SOS, nestleder i Fagrådet innen rusfeltet i Norge, medlem av Legeforeningens rusmiddelpolitiske utvalg, board member i EUFAS, leder av Fagrådet i Tverrfaglig spesialisert rusbehandling i Helse Sør-Øst, leder av Norsk forening for rus- og avhengighetsmedisin og leder for Nasjonal kompetansetjeneste TSB.

## Referanser